Nordjyske patienter med lungesygdommen Alfa-1-antitrypsin-mangel kan fremover behandles i eget hjem. Det oplyser Aalborg Universitetshospital i en pressemeddelelse. - Vores patienter er både unge og gamle, og mange vil gerne forsøge at opretholde et så normalt liv som muligt. Det kan være svært, når man ikke har så mange kræfter, og skal ind på hospitalet ugentligt for at få medicin. Derfor har vi gode erfaringer med at oplære patienterne, så de kan behandle sig selv derhjemme, når det passer ind i deres hverdag, siger afdelingslæge Helene Møller Frost, Lungemedicinsk afdeling, Aalborg Universitetshospital. En ugentlig indsprøjtning Den medicinske behandling består af en ugentlig indsprøjtning med proteinet, der er trukket ud af plasma fra levende bloddonorer. En livsforlængende behandling, som gør patienterne stabile og forhindrer, at de falder yderligere i lungekapacitet. Enkelte får tilbudt en lungetransplantation. Det fortæller Helene Møller Frost, afdelingslæge på Lungemedicinsk afdeling, Aalborg Universitetshospital. Hjemmebehandling viser gode resultater En forsøgsperiode har vist gode resultater af patientbehandling i eget hjem. - I Region Nordjylland har vi seks patienter i hjemmebehandling, og yderligere 15 er i gang med at blive oplært til det, eller venter på at blive det. I resten af Danmark er der kun meget få patienter, der får hjemmebehandling. Vores erfaringer er gode, og når først patienterne kommer på ordningen, så ønsker de at fortsætte. Hvis de bliver for svage til selv at varetage behandlingen, men stadigvæk ønsker hjemmebehandling, så laver vi en aftale med det lokale sundhedscenter eller hjemmeplejen, der så hjælper til, siger Helene Møller Frost.
En patientgruppe med særlig lungesygdom slipper fremover for ugentlige besøg på Aalborg Universitetshospital.